Ons Konstitusie - Aftree Fasiliteite
087 701 5136
1.1 Die koördinering van aftree-oorde om sake van gemeenskaplike belang te bespreek, gesamentlike optrede te beplan en uit te voer.
1.2 Vorming van affiliasies met ander organisasies.
1.3 Om deel te neem aan onderhandelings met Regeringsinstansies.
2.1 Om te dien as skakel tussen aftree-oorde onderling en Departemente ten einde onderlinge probleme te bespreek en moontlike oplossings daarvoor te vind.
2.2 Om as forum te dien om te besin oor die gehalte van dienste en aktiwiteite gelewer deur en aan aftree-oorde.
2.3 Om navorsing rondom tersaaklike behoeftes te doen deur sub-komitees aan te stel ten einde die nodige advisering aan die Vereniging te doen.
2.4 Om ruimte te skep waarin werks- en Vereniginge doeltreffend kan funksioneer.
2.5 Om behoeftes vir tersaaklike opleiding te identifiseer en die nodige aanbevelings vir implementering te maak.
2.6 Om die gemeenskap bewus te maak van die behoeftes van aftree-oorde en gemeenskapsbetrokkenheid te bevorder.
2.7 Om die beeld van aftree-oorde in die gemeenskap en onder ouer persone bekend te stel en uit te bou.
2.8 Om konferensies te reël waar aktuele aspekte rakende aftree-oorde bespreek word.
2.9 Om multiprofessionele skakeling te inisieer en uit te bou.
2.10 Om sosiale kontak tussen aftree-oorde te bewerkstellig.
2.11 Om akkrediteringstandaarde vir aftree-behuisingskemas te ontwikkel en te bevorder met die oog op verbetering van kwaliteit en bestuur.
3. SAMESTELLING VAN DIE Vereniging
3.1 Die Vereniging word saamgestel uit 'n maksimum van drie verteenwoordigers van geaffilieerde aftree-oorde wat gesamentlik een stem het. As riglyn behoort te geld dat minstens een van die afgevaardigdes 'n inwoner van die betrokke aftree-oord moet wees en minstens een 'n lid van die betrokke aftree-oord se bestuur, huiskomitee of personeel.
3.2 Die volgende vorme van lidmaatskap kan ook, met die goedkeuring van die lede, by 'n wettige vergadering toegeken word:
3.2.1 Groepslidmaatskap gesamentlik aan inwoners van 'n aftree-oord, wat nie by die Vereniging geaffilieer is nie, en wat die affiliasiefooie betaal;
3.2.2 Geassosieerde lidmaatskap aan organisasies en instellings waarvan die werksaamhede ooreenstem of aansluiting vind, of dié van Vereniging ondersteun;
3.2.3 Privaat lidmaatskap aan individue wat 'n spesiale bydrae lewer ter bevordering van die oogmerke van die Vereniging; en
3.2.4 Ere-lidmaatskap as erkenning aan individue wat 'n uitsonderlike bedrae tot die werksaamhede van die Vereniging gelewer het en steeds daarby betrokke wil bly.
3.3 Kundige persone kan op 'n ad hoc basis in verband met 'n bepaalde saak gekoöpteer word.
4.1 'n Konstitueringsvergadering word elke twee jaar gedurende Juniemaand gehou by welke geleentheid 'n Bestuurskomitee vir die volgende tweejaartermyn verkies word.
4.2 Die Algemene Jaarvergadering van die Vereniging vind elke twaalf maande tydens die tweede ledevergadering plaas by welke geleentheid die Bestuur skriftelike verslag volgens klousule 7.1 doen.
4.3 Die Vereniging vergader minstens vier keer per jaar, verkieslik elke kwartaal, om sake volgens sy doelstellings te bespreek.
4.4 Die Bestuur moet minstens dertig dae voor die beplande ledevergadering byeenkom ten einde 'n sakelys op te stel.
4.5 By afwesigheid van die Voorsitter tree die Ondervoorsitter as voorsitter op. By afwesigheid van albei wys die vergadering 'n voorsitter aan. By 'n staking van stemme het die voorsitter 'n beslissende stem.
4.6 Net een kennisgewing, met verwante stukke daarby aangeheg, sal aan 'n instansie gepos word. Instansies is self daarvoor verantwoordelik om toe te sien dat hul posadres volledig en korrek in die Bestuur se adreslys is.
5.1 By alle vergaderings waar bindende besluite geneem word, bestaan 'n kworum uit een meer as 'n derde van die stemgeregtigde lede. Indien die aantal lede teenwoordig by sodanige vergadering, buiten 'n ontbindingsvergadering (sien klousule 12.1) nie 'n kworum vorm nie, word die vergadering vir 30 minute verdaag en indien daar dan nog nie 'n kworum teenwoordig is nie, word die vergadering uitgestel tot dieselfde tyd en plek vir sewe dae later wanneer die aantal lede teenwoordig dan 'n kworum vorm.
Hierdie klousule sal nie van toepassing wees by vergaderings waar buite-sprekers aanbiedings lewer of waar opleidingsessies vir lede aangebied word nie.
6. SAMESTELLING VAN DIE BESTUURSKOMITEE
6.1 Nege Bestuurslede word elke twee jaar tydens die Algemene Jaarvergadering verkies, wanneer hul termyn verval, maar hulle is herkiesbaar.
6.2 Nominasies vir die verkiesing van Bestuurslede moet verkieslik ses weke voor die betrokke Algemene Jaarvergadering, skriftelik by die Sekretaris ingedien word, vergesel van 'n skriftelike aanvaarding daarvan deur die genomineerde. Indien onvoldoende nominasies voor die vergadering ontvang word, kan Bestuurslede ook verkies word deur middel van nominasies wat tydens die vergadering gemaak word, op voorwaarde dat die nominasie gesekondeer en deur die genomineerde aanvaar word.
6.3 Die verkose Bestuurslede kom direk na die Algemene Jaarvergadering onder voorsitterskap van 'n persoon wat tydens die Algemene Jaarvergadering aangewys is, byeen om die Bestuurskomitee te konstitueer en 'n Voorsitter en Ondervoorsitter uit eie geledere te kies.
6.4 Indien 'n vakature in die Bestuurskomitee, om welke rede ook al sou ontstaan, mag die Bestuur 'n plaasvervanger koöpteer vir die res van die termyn.
7. PLIGTE VAN DIE BESTUURSKOMITEE
7.1 Voer opdragte van die Vereniging, binne die raamwerk van die doelstellings en doelwitte, uit en lewer verslag daaroor.
7.2 Stel 'n jaarprogram op vir goedkeuring by die laaste Verenigingvergadering van 'n kalenderjaar.
7.3 Sien toe dat die kennisgewing plus sakelys ten minste veertien dae voor elke Verenigingvergadering aan sy lede versend word.
7.4 Versprei die notule en dokumentasie so gou doenlik na afloop van 'n Verenigingvergadering aan die lede.
7.5 Doen jaarliks skriftelik verslag by die tweede Verenigingvergadering oor sy werksaamhede gedurende die verslagjaar wat van 1 April tot 31 Maart strek.
7.6 Beplan en reël konferensies.
7.7 Stel ad hoc-komitees en/of kundige persone aan om bepaalde aspekte te ondersoek, na te vors en verslag te lewer, of om bepaalde projekte uit te voer.
8. SAMESTELLING VAN DIE DAGBESTUUR
8.1 Die Dagbestuur bestaan uit die Voorsitter, Ondervoorsitter en een Addisionele Lid.
9. PLIGTE VAN DIE DAGBESTUUR
9.1 Die Dagbestuur moet alle spoedeisende gevalle afhandel en op die eersvolgende Bestuursvergadering verslag daaroor doen vir goed- of afkeuring.
9.2 Die Dagbestuur is verantwoordelik om die dag tot dag administrasie af te handel.
10.1 Die Vereniging beskik oor sy eie fondse en oefen beheer daaroor uit.
10.2 Die Vereniging samel sy fondse in by wyse van jaarlikse affiliasiegelde, funksies of op enige ander wettige wyse.
10.3 Van elke aftree-oord wat by die Vereniging wil inskakel, word verwag om die vasgestelde affiliasiegeld te betaal.
10.4 Die affiliasiegelde in klousule 10.2 hierbo genoem, word van tyd tot tyd deur die Vereniging, op aanbeveling van die Bestuur, bepaal.
10.5 Die Bestuur mag, namens die Vereniging, skenkings ontvang of maak, en roerende goedere bekom of vervreem.
10.6 Alle gelde van die Vereniging moet in 'n aanvaarbare finansiële instelling gedeponeer of vas belê word.
10.7 Magtiging vir die onttrekking van geld moet deur twee daartoe aangewese Bestuurslede onderteken word.
10.8 Die Bestuur het volmag om vir bydraes met borge te onderhandel.
10.9 Die Bestuur moet 'n finansiële verslag tydens die Algemene Jaarvergadering voorlê.
10.10 Fondse word aangewend om uitgawes verbonde aan die reël van vergaderings en konferensies te dek asook ander aanwendings, soos deur die Vereniging, op aanbeveling van die Bestuur, op meriete bepaal.
10.11 Die Bestuur het volmag om transaksies aan te gaan.
10.12 'n Finansiële verslag moet by elke Bestuursvergadering voorgelê word.
10.13 Die Bestuur moet jaarliks die finansiële boeke deur 'n bevoegde/kundige persoon of instansie van sy keuse laat ouditeer.
11. WYSIGING VAN DIE REGLEMENT
11.1 Wysiging van hierdie reglement kan net met 'n twee-derde meerderheid van die aanwesige lede by 'n wettig gekonstitueerde vergadering, na kennisgewing van veertien dae, gedoen word.
11.2 Wysigings sal alleenlik op aanbeveling van die Bestuur oorweeg word.
11.3 Geaffilieerde instansies mag skriftelike, gemotiveerde wysigings aan die Bestuur voorlê.
12.1 By ontbinding moet daar een-en-twintig dae voor die ontbindingsvergadering aan lede kennis gegee word van die voorgenome ontbinding. Indien 'n kworum nie teenwoordig is nie, word die vergadering uitgestel tot dieselfde tyd en plek sewe dae later wanneer die teenwoordiges die volmag sal hê om die ontbinding af te handel.
12.2 By so 'n ontbindingsvergadering sal die stemgeregtigde teenwoordiges volmag hê om enige kontant of ander bates op daardie tydstip aan 'n verdienstelike saak te skenk of na goeddunke daarmee te handel.
13.1 In hierdie reglement is enige verwysing na die manlike geslag ook van toepassing op die vroulike geslag en andersom.
Soos gewysig 7 Junie 2007 en 3 Junie 2010
Lidmaatskap is oop vir die Bestuursliggame van alle aftree-oorde wat hulle weg oopsien om deel te neem aan die werk van die Vereniging.
Lidmaatskap kan ook toegestaan word aan ontwikkelaars, bestuursagente en ander professionele persone wat belangstel in die werk van die organisasie.
Affiliasie kan verkry word by wyse van die indiending van die aansoekvorm en die betaling van die jaarlikse ledegeld.
Hierdie fondse word gebruik om administratiewe kostes te dek en om dokumente aan lede te voorsien.
Die Vereniging vir aftree-oorde is nie 'n bemarkingsorganisasie vir verkoop of verhuur van akkomodasie in aftree-oorde of plekke van Versorging vir ouer persone nie.